Det er helt op til manager Brendan Rodgers om Liverpool fortsat skal have en dansker i truppen i næste sæson, hvor klubben efter fem års fravær nu er tilbage i Champions League.

Daniel Agger har været en loyal klubmand og er, udover klublegenden Steven Gerrard, den spiller med længst tid i Liverpool. Otte et halvt år har han været i klubben. Men det kan slutte i løbet af et par måneder, selv om han stadig har to år tilbage på kontrakten.

Du sad ude i de afgørende topkampe mod Chelsea og Manchester City, hvordan var det?

- Det var bestemt ikke sjovt. Men det er nu engang ikke mig, der bestemmer. Træneren må mene, at jeg ikke er god nok, siger Daniel Agger med et smil på læben.

- Er du i Liverpool i næste sæson?

- Det ved jeg ikke. Det er helt op til træneren. Jeg kan jo ikke sætte mig selv på holdet, siger Daniel Agger.

Kan du leve med at være nummer tre i forsvarshierarkiet?

- Nej, det kan jeg ikke. Jeg skal ikke være nummer tre, siger Agger om den tilspidsede situation i Liverpools forsvar.

Indbringende kontrakt

Men Aggers dilemma er også, at han har to år igen af en indbringende kontrakt, hvor han årligt får i omegnen af 60 millioner kroner. En kontrakt, han ikke får noget andet sted, hvis han skifter klub.

- Jeg fokuserer ikke så meget på, hvad der kan ske. Nu tænker jeg på de to landskampe, og så glæder jeg mig til en lang ferie på fem uger. Både kroppen og hovedet har behov for at koble fra, siger Daniel Agger, der kunne frembringe et smil over gensynet med Brøndby Stadion. Det var nemlig her landsholdsspillerne trænede mandag før dagens afrejse til Ungarn.

- Det vækker altid gode minder at være tilbage her på stadion, smiler Daniel Agger.